Document ID: /roh_data/filtered/fineweb-2-filterrobots_roh.jsonl.gz/46032

A Bondo avanzan las lavurs da rumida
- Mardi, 17.10.2017, 17:23
A Bondo avanzan las lavurs da rumir il batschigl. Entant è quel quasi puspè vid. A partir da damaun po la lavur da notg ch'era vegnida introducida l'entschatta october cunquai puspè vegnir schliada, communitgescha la vischnanca da Bregaglia.
Set emnas suenter la gronda crudada da crappa hajan ins gia pudì rumir 360'000 meters cubic crappa e glera. Las lavurs sa concentreschan entant sin las construcziuns da protecziun per ils vitgs da Bondo, Spino e Sottoponte. Quellas èn la premissa per ch'ils abitants d'ulteriuras zonas evacuadas pon puspè turnar enavos a chasa.
La fin d'emna avevan ils emprims 65 abitants da la zona verda puspè dastgà turnar en lur chasas. Per las ulteriuras zonas vala vinavant in scumond d'access pervia da motivs da segirezza.
RR novitads 18:00